runetrust/blame-folketinget-dk huggingface dataset:
Martin Lidegaard (RV), 2025-05-27:
Det her er jo kompleks.
Der er både noget, der handler om de reservedele, vi så at sige administrerer på vegne af partnerskabet, og så er der vores egen eksport til selve programmet.
Og så vidt jeg har forstået, har, hvad går administrationen af reservedele, både Holland, Storbritannien og Norge faktisk ændret praksis.
Men lad nu det ligge.
Der pågår også i de lande og i Danmark nogle retssager i øjeblikket, der sætter spørgsmålstegn ved, om F-35-programmet som sådan er i uoverensstemmelse med international lovgivning.
Mit spørgsmål er helt enkelt: Hvis de retssager falder ud til fordel for, at man bliver nødt til at stoppe med Israels tilgang til F-35-programmet, hvis man skal overholde en international lovgivning, går jeg ud fra, at den danske regering, sikkert på linje med andre partnerskabslande, også er indstillet på at følge en sådan domsafgivelse.
Lars Løkke Rasmussen (M), 2025-05-27:
Det er jo så en vurdering, man kan have, men det kan i hvert fald ikke nytte noget, at man i den måde, man spørger mig på, ligesom tegner et billede af, at Danmark skulle stille sig et andet sted i forhold til at se på alvoren i den situation, der er i iIsrael, ved ikke bare at insinuere, men altså direkte i ord og tale skabe et billede af, at vi skulle have en stærkt afvigende holdning i forhold til det her spørgsmål, hvad vi ikke har.
Jeg har personligt initieret, at vi har strammet vores våbeneksport op.
Mig bekendt er der ikke siden da givet nogen nye eksporttilladelser.
Det er situationen.
Og for så vidt angår F-35, ligger vi sådan set på linje med de andre F-35-partnerskabslande, hvoraf ingen har truffet den beslutning, som borgerforslaget her lægger op til.
Vi siger tydeligt fra, og det er også derfor, jeg kom med en reference til den debat, vi skal have i morgen.
Den debat, vi har i dag, handler om, hvorvidt vi skal lave embargo på våbeneksport – det er det, jeg forholder mig til.
Jeg må sige, at det er en noget upræcis gengivelse af, hvad andre lande foretager sig.
Jeg har lige stået her og gjort rede for, at det mig bekendt er sådan, at der ikke er nogen lande i F-35-partnerskabsprogrammet, som er ophørt med at levere delkomponenter til F-35-programmet.
Det er der mig bekendt ingen der har gjort.
Hvis vi traf den beslutning her i dag ved at følge det her beslutningsforslag, ville vi være det eneste land i F-35-partnerskabsprogrammet, der traf en sådan beslutning.
Franciska Rosenkilde (ALT), 2025-05-27:
Tak for det.
Og tak til udenrigsministeren for gennemgangen.
Der er ingen, der længere er i tvivl om, at vi er i en helt særlig kritisk situation, hvad angår Gaza, og derfor kalder det på langt mere resolut og tydelig handling fra Danmarks side.
Både Norge, Storbritannien og Holland har allerede indført stop for eksport af reservedele til Israels F-35-fly.
Vi ved, at der indgår danske komponenter i de her fly, som anvendes i angreb på civile i Gaza.
Hvordan kan udenrigsministeren og regeringen stod i spidsen for et Danmark, som ikke siger tydeligt fra over for krigsforbrydelser og folkemord?
Charlotte Munch (DD), 2025-05-27:
Tak for opbakningen, også til regeringen.
Jeg undrer mig nu alligevel over, at regeringen så stemmer imod.
Men som hr. Alex Ahrendtsen også sagde tidligere, er det pudsige jo her, at forslaget går ud på, at Folketinget pålægger regeringen at arbejde for at føje Revolutionsgarden til terrorlisten.
Det undrer mig naturligvis præcis lige så meget som hr. Alex Ahrendtsen, at regeringen ikke ønsker det.
Jeg synes jo i bund og grund, at vi giver udenrigsministeren et mandat her, men lad nu det ligge.
Tak, fordi vi har kunnet debattere det på en rigtig fin og ordentlig måde.
Tak til Liberal Alliance, Dansk Folkeparti, Det Konservative Folkeparti, SF, Enhedslisten, Radikale Venstre og Alternativet for at bakke op om forslaget.
Jeg ved fra flere eksiliranere i Danmark, at det er meget vigtigt for dem, at Revolutionsgarden kommer på EU's terrorliste.
Jeg håber, at debatten i dag kan være med til at skubbe på i den rigtige retning, så det ender med, at Revolutionsgarden kommer på EU's terrorliste.
Sascha Faxe (ALT), 2025-05-27:
Tak, formand.
Tak for talerne og for jeres beskrivelser af, hvordan det ser ud i Iran, og af den fare, som Revolutionsgarden udgør.
Men først og fremmest vil jeg sende en varm tanke til alle de iranere, som står op for demokrati og frihed, til alle dem, der ligesom Jina Mahsa Amini er blevet dræbt, alle dem, som er fængslet, tortureret eller helt forsvundet, og en varm tanke til alle de mange pårørende.
Med til det hører også en varm tanke til alle jer i Danmark med iransk baggrund, som lever i frygt for Irans lange arm, som når langt ud over Irans grænser og helt ind i Europa.
Da vi i sin tid åbnede Folketinget efter valget med den første lange debat, som var den 19. januar, var det også dér, jeg stillede mit første spørgsmål som folketingsmedlem.
Jeg var pænt nervøs, kan jeg huske, og spørgsmålet til regeringen, til Moderaterne, var faktisk, om de ville være med til at støtte det at sætte Revolutionsgarden på terrorlisten.
Sådan et spørgsmål glemmer man ikke rigtig, hverken selve spørgsmålet, eller når det er det første spørgsmål, man stiller.
Alternativets politik står til troende.
Vi støtter helhjertet at sætte Revolutionsgarden på terrorlisten.
Det er der mange gode grunde til, og nogle af dem er blevet nævnt, men for os er den allerallervigtigste grund Revolutionsgardens rolle i den voldsomme undertrykkelse med alle tænkelige midler af deres egen befolkning.
Derfor støtter vi forslaget.
Martin Lidegaard (RV), 2025-05-27:
Tak til Danmarksdemokraterne for beslutningsforslaget.
Den 16. september 2022 måtte den unge kvinde Jina Mahsa Amini fra Iran lade livet, fordi hun viste sit hår.
Siden er Armita Geravand, 16 år, blevet dræbt på samme måde ligesom Nika Shakarami på 17 år, Hadis Najafi på 18 år, og sådan kunne jeg sådan set blive ved.
Irans problem er ikke bare Irans problem, det er også vores.
Det signal, vi sender i dag, når vi trykker på en jaknap eller en nejknap i overført betydning, er også et signal til de iranske kvinder og flygtninge, der bor i Danmark.
De lever også i utryghed.
Vi har selv medlemmer i Radikale Venstre med iransk baggrund, der føler sig utrygge, selv i Danmark, over Revolutionsgardens lange fangarme.
Derfor er det for os en klar forpligtelse at sende det, kan man sige, hårdeste og mest vidtgående signal overhovedet til de kvinder om, at vi vil gå til det yderste for at beskytte dem og derfor også ønsker Irans Revolutionsgarde på EU's terrorliste.
Det er jo godt, at regeringen arbejder for det i EU, og det vil vi gerne anerkende, men af samme grund er det også lidt svært at forstå, at man ikke kan støtte beslutningsforslaget, som det ligger.
Det gør vi i Radikale Venstre af hensyn til iranerne og ikke mindst iranske kvinder i Iran, men også uden for Iran og i Danmark, og jeg håber, at vi kan få fuld samling i Folketinget omkring det, fordi det vil sende et højst tiltrængt signal til alle iranere i Danmark.
Alex Ahrendtsen (DF), 2025-05-27:
Tak, formand.
Først vil jeg sige en tak til Danmarksdemokraterne for at have taget initiativ til beslutningsforslaget, som Dansk Folkeparti er medforslagsstiller på.
Det er et godt initiativ, og det er nødvendigt, at vi sætter lys på Iran og Revolutionsgarden.
Dernæst kan man ikke lade være med at undre sig lidt over regeringen, og man kan heller ikke lade være med at undre sig over regeringsordførerne, for de er alle sammen for, hvad der står i beslutningsforslaget, men de stemmer imod.
Nu har jeg været i Folketinget i 14 år, og det er nogle af de ting, der stadig væk kan undre mig: man er for, men stemmer imod.
Hr. Christian Friis Bach var jo så venlig at sige det i sit spørgsmål til hr. Søren Søndergaard.
Man er for, men stemmer imod.
Hvad er det, der står i beslutningsforslaget?
Der står egentlig bare, at regeringen skal arbejde for, at Revolutionsgarden kommer på terrorlisten.
Udenrigsministeren og regeringsordførerne har så forklaret, at det netop er det, de gør.
Så havde der været langt mere musik i at argumentere for ikke at stemme imod, hvis man havde holdt en tale, som hr. Søren Søndergaard holdt lige før mig; for det er jo fuldstændig rigtigt, at terrorlisten er et politisk instrument, og at det nogle gange er lidt tilfældigt og absurd, hvad der foregår dernede i EU.
Jeg er til fulde enig i alt, hvad hr. Søren Søndergaard har sagt om terrorlisten og EU.
Se, det kunne regeringen og regeringsordførerne have gjort.
Det havde været et sagligt argument for ikke at støtte forslaget, men at sige, at man ikke vil støtte det, fordi man arbejder for sagen, selv om beslutningsforslaget siger, at vi skal arbejde for at få dem på terrorlisten, er absurd.
Jeg kan godt forstå, at vælgerne nogle gange synes, at det er underligt, hvad vi går og laver herinde.
Iran er på mange måder et utrolig spændende land med en befolkning og nogle borgere, som har en hukommelse, der rækker 3.000 år tilbage – en kultur, der rækker 3.000 år tilbage – men som på mange måder også er blevet taget som gidsel af muhammedanismen.
Den slange er blevet værre efter revolutionen i 1979, og det system, man har bygget op med en snylteplante som Revolutionsgarden, der suger al kraft og energi og initiativ ud af dette stolte folk, er simpelt hen en skændsel.
Alt, hvad vi kan gøre for, at dette stolte folk en dag igen bliver frit, støtter vi i Dansk Folkeparti, og derfor støtter vi også beslutningsforslaget.
Vi er med i beslutningsforslaget, selv om jeg på mange måder også deler hr. Søren Søndergaards analyse af terrorlisten og EU's ageren, som på mange måder er skammelig.
Alt, hvad der kan hjælpe iranerne med at blive et frit folk igen, støtter vi.
Iranerne har meget at byde på, hvis de får lov, men det får de ikke lov til med den Revolutionsgarde og de præster, der sidder og suger livet ud af dette folk.
Det er en kæmpe skændsel.
Jeg håber, at jeg en dag skal opleve, at Iran bliver i et frit land igen med demokrati.
Jeg vil se frem til det.
Jeg er ikke sikker på, at jeg når det, men jeg vil bede en stille bøn i ny og næ for, at det sker.
Så håber vi, at regeringen på et eller andet tidspunkt vågner op.
Christian Friis Bach (V), 2025-05-27:
Det er jo rigtigt, at jeg i mit tidligere parti, og at jeg også i mit nuværende parti har talt for, at der skal skabes et juridisk grundlag for at terrordesignere Irans Revolutionsgarde, og det vil jeg stadig væk gerne udtrykke min og også Venstres stærke opbakning til.
Men det er jo en juridisk proces, der er undervejs, det er forhandlinger, som kan være svære og fortrolige, og derfor mener vi ikke, at det er det rigtige tidspunkt eller den rigtige anledning, at vi her i Folketinget fremsætter en folketingsbeslutning om det.
Vi er trygge ved regeringens holdning og linje, vi er trygge ved, at det håndteres, og at det juridiske grundlag bliver tilvejebragt, og vi håber, at vi ender der, hvor Irans Revolutionsgarde bliver sat på EU's terrorliste.
Charlotte Munch (DD), 2025-05-27:
Jeg både forstår det og forstår det ikke helt.
For jeg er selvfølgelig godt med på, at det ikke bare er noget, der lige gøres, og jeg kan jo også forstå, at der er utrolig meget hemmelighed eller i hvert fald nogle usagte ting omkring det her.
I april 2024 udtalte ordføreren, at tiden er kommet til at få skabt det juridiske grundlag for, at vi få Irans Revolutionsgarde på EU's terrorliste.
Det er der mange grunde til, altså overgreb på civilbefolkningen i Iran, terrorangreb i og uden for Mellemøsten, støtte til Ruslands aggression i Ukraine og nu angrebet på Israel.
Jeg hører også godt, at ordføreren siger, at han egentlig støtter det, men at han ikke stemmer for det.
Men hvorfor egentlig ikke stemme for forslaget her?
Jeg er jo godt klar over, at der skal være enstemmighed i EU, men det her er jo i bund og grund et mandat til vores udenrigsminister om, at vi står bag det.
Christian Friis Bach (V), 2025-05-27:
Tak for det.
At støtte demokrati, frihed og menneskerettigheder i Iran er afgørende.
Det iranske regime har i årtier begået alvorlige, systematiske krænkelser af befolkningens grundlæggende rettigheder.
Fredelige demonstranter, kvinder og minoriteter udsættes for vold, fængsling og tortur – blot fordi de kræver frihed og retfærdighed.
Så når det internationale samfund viser støtte til og solidaritet med de iranske aktivister, sender det et vigtigt signal om, at de ikke står alene.
Deres kamp for frihed bliver set og anerkendt.
Opmærksomhed og pres udefra kan være med til at beskytte dem mod overgreb og mindske risikoen for dødsstraf.
Et mere demokratisk Iran vil kunne skabe fredeligere forhold i regionen, og det vil være en stærkere partner for verdenssamfundet.
Derfor er det vigtigt at støtte dem, der kæmper for et frit og retfærdigt samfund i Iran.
At styrke sanktionerne mod Irans Revolutionsgarde kan her være et vigtigt skridt, og derfor er vi glade for, at der er en række sanktioner mod Irans Revolutionsgarde.
Vi støtter også, at de bliver placeret på terrorlisten.
De destabiliserende handlinger, Revolutionsgarden har stået bag, er handlinger, som regeringen jo har reageret på ved at bakke op om de omfattende sanktioner.
Vi skal øge presset på Iran og Revolutionsgarden med det formål at skabe en mere sikker region og et mere fredeligt og demokratisk Iran til gavn for verden og til gavn for ikke mindst de iranere, der i dag bliver ramt af det undertrykkende regime.
Derfor har regeringen også udtrykt støtte til at terrordesignere Irans Revolutionsgarde.
Der skal være juridisk belæg for det.
Vi har fået en dom, som kan tage os den rigtige vej.
Forhandlingerne er i gang, og Danmark bakker op og ligger rigtigt.
Det er vi tilfredse med, og det håber vi at Folketinget vil respektere.
Derfor kan vi ikke støtte beslutningsforslaget, men vi støtter jo intentionen og den retning, som beslutningsforslaget udtrykker.
Tak for ordet.
Flemming Møller Mortensen (S), 2025-05-27:
Det er en aftale.
Søren Søndergaard (EL), 2025-05-27:
Det er helt i orden.
Så vil jeg bare opfordre hr. Flemming Møller Mortensen til at medbringe det ved andenbehandlingen.
Så kan vi spørge dér, så vi kan få afklaret, om det var i går eller for en uge eller en måned siden.
Og så kan vi selvfølgelig i udvalgsbehandlingen spørge regeringen, hvornår den skiftede holdning.
Jeg går ikke ud fra, at det er hemmeligt.
Så kan vi også få det afklaret.
Flemming Møller Mortensen (S), 2025-05-27:
Det kan jeg simpelt hen ikke.
De data har jeg simpelt hen ikke med mig.
Jeg ved bare, at det er udtrykt fra regeringens side adskillige gange.
Søren Søndergaard (EL), 2025-05-27:
Jeg forstår på hr. Flemming Møller Mortensen, den socialdemokratiske ordfører, at det her er en sag, der er omgærdet med virkelig meget hemmelighed.
Altså, hvem der stemmer for, og hvem der er imod osv., er alt sammen hemmeligt for befolkningen; det må man ikke oplyse noget om.
Det siger måske en del om åbenheden i EU, men lad det nu ligge.
Det, der ikke er hemmeligt, er, hvornår Socialdemokratiet er slået ind på den kurs, at man vil terrorstemple den iranske revolutionsgarde.
Derfor vil jeg bare bede ordføreren om at oplyse, hvornår det skete.
Flemming Møller Mortensen (S), 2025-05-27:
Også tak til forslagsstillerne og tak til udenrigsministeren, for udenrigsministeren har jo netop nu meget klart og utvetydigt givet udtryk for regeringens holdning i forhold til Irans Revolutionsgarde.
Og jeg skal sige, at det flugter fuldstændig med den socialdemokratiske holdning.
Vi tager afstand, vi har taget afstand, og vi vil fortsat tage afstand fra det.
Det her er jo en organisation, som er kendt vidt og bredt omkring for at lave undertrykkelse og lave støtte til de værste terrororganisationer, i hvert fald set ud fra vores værdiladning og samfundsstrukturer, når vi kigger ud i verden.
Som det er nævnt både af forslagsstillerne, men også af udenrigsministeren, er Revolutionsgarden jo uhyre magtfuld, og det er også, som jeg siger, en meget problematisk organisation, der både kan kritiseres for sin ageren i Iran, men også lige nøjagtig, som det også er skrevet i beslutningsforslaget, for at destabilisere hele regionen.
Det er der for mig at se og fra socialdemokratisk side at se fuldstændig enighed omkring.
Og det er jo sådan, at vi igennem EU støtter op omkring de meget omfattende sanktionspakker, der allerede er, og som jo har ramt både på individniveau, sådan at man enten helt eller delvis er omfattet af flere af EU's sanktionsregimer.
Det er jo det, vi også fra socialdemokratisk side holder fast i, altså at det skal være det pres, vi skal lægge videre frem.
Men som regeringen har udtalt både tidligere, men også nu her i salen, er det jo et spørgsmål om, at man stadig væk støtter op om den her terrordesignering af Den Iranske Revolutionsgarde under det, der skal være EU's sanktionsregimer.
Men det er jo altså en vanskelig juridisk sag.
Det har udenrigsministeren også givet udtryk for.
Det er juridisk kompliceret, og det er også forbundet med den store fortrolighed, som vi netop har hørt, og det vil det altid være, når man i EU skal lave diskussioner og drøftelser af den her grad med så høj en sensitivitet også i forhold til sikkerhedsaspekterne.
Men processen skal jo så også i EU have Rådets fulde opbakning.
Der skal være konsensus, og det ved vi jo godt også kan være en udfordring.
Jeg vil sige det sådan, at fra socialdemokratisk side er vi rigtig tilfredse med, at der bliver udtrykt den her meget hårde, men også utvetydige linje, og at presset mod Iran og sanktionerne i forhold til Irans Revolutionsgarde skal fortsættes.
Det er jo udtrykt flere gange, at det er regeringens holdning, hvorfor jeg også kan undre mig lidt over, at vi skal have beslutningsforslaget her, fordi for mig at se er det udtrykt utvetydigt tidligere, og det er også blevet udtrykt utvetydigt her i dag.
Men det er årsagen til, at Socialdemokratiet ikke kan støtte beslutningsforslaget, som det ligger her.
Charlotte Munch (DD), 2025-05-27:
Tak, og tak for ordet.
Den Iranske Revolutionsgarde har eksisteret siden 1979, hvor præstestyret tog magten i Iran og indførte en islamisk republik.
Revolutionsgarden spiller en betydelig rolle, har stor politisk og militær indflydelse og står bag landets atomvåbenprogram.
Revolutionsgarden støtter terrororganisationer som Hamas, Hizbollah, militser i Yemen, det tidligere Assad-styre i Syrien og stort set alle, der bekæmper Israel.
I 2019 satte USA Revolutionsgarden på listen over terrororganisationer, og EU har lige siden overvejet det samme.
I 2023 sagde EU's udenrigschef, at EU ikke kan stemple Irans Revolutionsgarde som en terrororganisation, før en retsinstans i EU har sagt ok kun for det.
Dommen slår fast, at et angreb mod synagogen i Bochum i 2022 var udført af et iransk agentur, underforstået: af Revolutionsgarden.
Den dom er ifølge en intern analyse foretaget af EU's udenrigstjeneste tilstrækkelig til at opfylde kriterierne for at sætte Revolutionsgarden på EU's terrorliste.
På den baggrund har Danmarksdemokraterne, Dansk Folkeparti, Det Konservative Folkeparti og Liberal Alliance fundet sammen om dette beslutningsforslag, der pålægger regeringen at arbejde for, at Revolutionsgarden kommer på EU's terrorliste.
Jeg håber på en god debat og selvfølgelig også på opbakning til forslaget.
Tak for ordet.
Kirsten Normann Andersen (SF), 2025-05-28:
Selv tak.
Så det kommer vi til at bakke op om i udvalgsbehandlingen.
Lasse Haugaard Pedersen (S), 2025-05-28:
Tak til ordføreren for talen.
Det bliver nævnt, at det vil være et bedre alternativ til et forbud at fokusere på viden, altså at det er vigtigt, at unge mennesker har viden om konsekvenserne ved brug af solarie, og i den sammenhæng kunne jeg bare godt tænke mig at spørge: Er det hr. Kim Edberg Andersens indtryk, at unge mennesker er uvidende om konsekvenserne ved at tage sol i solarier?
Louise Brown (LA), 2025-05-28:
Og tak for spørgsmålet.
Jeg ved ikke, om jeg ligefrem synes, at vi skal rulle alt tilbage, men der er da noget af det, som jeg tænker at vi sagtens kunne rulle tilbage, netop fordi jeg mener, at vi kommer til at fratage både de unge mennesker, men i grunden også borgere i det hele taget muligheden for at tænke sig om og muligheden for at træffe de her valg.
Jeg er helt med på, at mange af tingene er usunde, og at det er meget dumt at køre uden sikkerhedssele f.eks. Men i min optik bør det egentlig være ens eget valg, om man har lyst til at udsætte sig for den fare.
Og igen vil jeg sige, at jeg synes, det vigtigste argument er, at vi kommer til at få sådan et samfund, hvor vi ikke taler nok sammen, og hvor vi ikke interesserer os for hinanden, fordi der er nogen, der har truffet beslutningerne på vegne af os, og det synes jeg er smadderærgerligt.
Per Larsen (KF), 2025-05-28:
Det kommer ikke bag på mig, at ordføreren og Liberal Alliance har den slags holdninger, for vi har jo kunnet læse i forbindelse med narkotikalovgivningen, at Liberal Alliance også har en frisætningsdagsorden dér.
Der må man bare sige, at vi er forskellige partier, og i Det Konservative Folkeparti deler vi bestemt ikke den intention om, at man godt må have lov til at have lidt hyggenarko med, når man går i byen.
Louise Brown (LA), 2025-05-28:
Nej, det kan jeg forstå at man ikke gør, og jeg skal måske også præcisere, at det tror jeg heller ikke at Liberal Alliance som sådan synes.
Liberal Alliance går ind for, at vi afkriminaliserer i hvert fald de hårde stoffer, men det er jo en anden snak.
I bund og grund synes jeg, at det handler meget om netop det her personlige ansvar og jo også, at vi lærer vores unge mennesker, at når de træffer valg, træffer de nogle gange nogle dumme valg, og at det har konsekvenser.
Det er den måde, vi lærer på, og det er den måde, vi bliver dannet på.
Jeg tror også på, at vi lærer af vores fejl, og vi skal altså også nogle gange have lov til at begå de fejl.
Per Larsen (KF), 2025-05-28:
Tak til ordføreren for talen, selv om vi jo så ikke helt er på linje.
Sådan er det jo, vi er jo forskellige partier.
I min tid er der blevet indført rigtig mange forbud.
Jeg husker, at der i sin tid blev indført regler om, at man skulle have sikkerhedssele på, når man kørte i bil.
Vi har fået aldersgrænser ved køb af alkohol, og vi har fået aldersgrænser ved mange ting, bl.a. selvfølgelig på tobak, snus, lattergas og alkohol, som jeg nævnte, og flere forskellige ting.
Det kunne man dengang, hvis man havde lyst til det.
Tak for det, og tak til fru Kirsten Normann Andersen for en rigtig fin tale.
Jeg lever jo fint med, at der er nogle teknikaliteter, som vi måske skal have dyrket lidt mere.
Jeg lever også selvfølgelig med, at tidsplanen måske kommer til at skride lidt, i forhold til at vi har skrevet, at det gerne skulle foregå i år.
Men sagen er jo, at vi har masser af lovgivningsarbejdet, og det er jo efterhånden et stykke tid siden, vi fremsatte forslaget, så derfor er det jo naturligt nok, at det har skubbet sig lidt.
Men tusind tak for det standpunkt, som I har taget i SF.
Kirsten Normann Andersen (SF), 2025-05-28:
Tak til Venstres ordfører.
Jeg har også prøvet lige at være nødt til at tage ordet bagefter, fordi jeg her fra talerstolen havde glemt at sige, at jeg skulle hilse fra nogle af mine kolleger.
Det er hermed gjort, og det tror jeg også er noteret.
Christoffer Aagaard Melson (V), 2025-05-28:
Tak til SF for talen og for overvejelserne, som vi jo er meget enige i.
Og så vil jeg bare lige benytte lejligheden til at sige, at jeg også har lovet at hilse fra Moderaterne, som også er enige og bakker op om, at vi forhåbentlig kan lande en fælles beretning, hvor vi i enighed kan få lavet en god proces omkring det ene og det andet.